Document ID: 31989R3756

*****
ΚΑΝΟΝΙΣΜΟΣ (ΕΟΚ) αριθ. 3756/89 ΤΟΥ ΣΥΜΒΟΥΛΙΟΥ
της 11ης Δεκεμβρίου 1989
για την τροποποίηση του κανονισμού (ΕΟΚ) αριθ. 1678/85 περί καθορισμού των τιμών μετατροπής που πρέπει να εφαρμόζονται στο γεωργικό τομέα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (2), και ιδίως το άρθρο 2 παράγραφος 3,
την πρόταση της Επιτροπής,
τη γνώμη της νομισματικής επιτροπής,
Εκτιμώντας:
ότι οι γεωργικές τιμές μετατροπής που εφαρμόζονται σήμερα έχουν καθοριστεί από τον κανονισμό (ΕΟΚ) αριθ. 1678/85 (3), όπως τροποποιήθηκε τελευταία από τον κανονισμό (ΕΟΚ) αριθ. 3575/89 (4)·
ότι, σαν αποτέλεσμα της μεταβατικής περιόδου κατά στάδια στην οποία υπόκεινται τα προϊόντα που αναφέρονται στο άρθρο 259 της πράξης προσχώρησης της Ισπανίας και της Πορτογαλίας, δεν έχει καθοριστεί γεωργική τιμή μετατροπής γι' αυτά τα προϊόντα· ότι, ωστόσο, ορισμένες διατάξεις της κοινής γεωργικής πολιτικής για μερικά από τα γεωργικά προϊόντα έχουν επεκταθεί στην Πορτογαλία, ιδίως με τον κανονισμό (ΕΟΚ) αριθ. 1423/88 του Συμβουλίου της 24ης Μαΐου 1988 για τη χορήγηση ενίσχυσης για ορισμένες ποικιλίες ρυζιού του τύπου ή της μορφής «indica» στην Πορτογαλία (5) και με την απόφαση 89/144/ΕΟΚ του Συμβουλίου της 20ής Φεβρουαρίου 1989 για την επέκταση στην Πορτογαλία της εφαρμογής ορισμένων διατάξεων για τη χορήγηση σε μειωμένη τιμή γάλακτος και γαλακτοκομικών προϊόντων (6)· ότι είναι ανάγκη να καθοριστεί, για τις περιπτώσεις αυτές, τιμή μετατροπής που να πλησιάζει την οικονομική πραγματικότητα·
ότι, όσον αφορά την Ισπανία, η πρώτη φάση της ειδικής μεταβατικής περιόδου για τα νωπά οπωροκηπευτικά, που αναφέρεται στο άρθρο 131 της πράξης προσχώρησης, λήγει στις 31 Δεκεμβρίου 1989· ότι είναι ανάγκη να καθοριστεί για τα εν λόγω προϊόντα, με ισχύ από την 1η Ιανουαρίου 1990, γεωργική τιμή μετατροπής που να πλησιάζει την οικονομική πραγματικότητα, λαμβανομένης υπόψη της γεωργικής τιμής μετατροπής που εφαρμόζεται για τα μεταποιημένα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1678/85 τροποποιείται ως εξής:
1. Παρεμβάλλεται το ακόλουθο άρθρο:
«Άρθρο 2β
1. Όσον αφορά την εφαρμογή του κανονισμού (ΕΟΚ) αριθ. 1423/88 (*) για την ενίσχυση σχετικά με το ρύζι που έχει σπαρεί κατά τη διάρκεια της περιόδου εμπορίας 1987/88, τα ποσά που καθορίζονται σε Ecu εκφράζονται σε πορτογαλικά εσκούδος με βάση την τιμή μετατροπής:
1 Ecu = 190,666 εσκούδος.
2. Όσον αφορά την εφαρμογή της απόφασης 89/144/ΕΟΚ (**) για τη διάθεση του γάλακτος και των γαλακτοκομικών προϊόντων στους μαθητές εκπαιδευτικών ιδρυμάτων, τα ποσά που καθορίζονται σε Ecu εκφράζονται σε πορτογαλικά εσκούδος με βάση τις ακόλουθες τιμές μετατροπής:
- για τα προϊόντα που διανέμονται την περίοδο από την 1η Ιανουαρίου 1989 μέχρι τις 30 Απριλίου 1989:
1 Ecu = 190,623 εσκούδος,
- για τα προϊόντα που διανέμονται κατά την περίοδο από την 1η Μαΐου 1989 μέχρι το τέλος της γαλακτοκομικής περιόδου 1989/90:
1 Ecu = 192,002 εσκούδος.
3. Με την επιφύλαξη των παραγράφων 1 και 2, κατά το χρονικό διάστημα που απομένει από το πρώτο από τα στάδια της μεταβατικής περιόδου που προβλέπονται στο άρθρο 259 της πράξης προσχώρησης της Ισπανίας και της Πορτογαλίας, η μετατροπή σε εσκούδος των ποσών που καθορίζονται σε Ecu, στα πλαίσια της κοινής γεωργικής πολιτικής και που εφαρμόζονται στα προαναφερόμενα στο εν λόγω άρθρο προϊόντα, πραγματοποιείται από την ημερομηνία της αρχής της περιόδου εμπορίας όσον αφορά το σχετικό προϊόν, με βάση τη γεωργική τιμή που εφαρμόζεται κατά την ίδια ημερομηνία στον τομέα των προϊόντων που υπάγονται στον κανονισμό (ΕΟΚ) αριθ. 3033/80 (***), όπως τροποποιήθηκε από τον κανονισμό (ΕΟΚ) αριθ. 3743/87 (****), και στον κανονισμό (ΕΟΚ) αριθ. 3035/80 (*****), όπως τροποποιήθηκε τελευταία από τον κανονισμό (ΕΟΚ) αριθ. 3209/88 (******).
Όταν λαμβάνει χώρα τροποποίηση της τιμής αυτής κατά το υπόλοιπο διάστημα της τρέχουσας περιόδου εμπορίας για τον τομέα των προϊόντων που υπάγονται στους κανονισμούς (ΕΟΚ) αριθ. 3033/80 και (ΕΟΚ) αριθ. 3035/80, η νέα τιμή ισχύει από την ημερομηνία που αρχίζει να ισχύει για την εν λόγω μετατροπή.
(*) ΕΕ αριθ. L 131 της 27. 5. 1988. σ. 1.
(**) ΕΕ αριθ. L 53 της 25. 2. 1989, σ. 54.
(***) ΕΕ αριθ. L 323 της 29. 11. 1980, σ. 1.
(****) ΕΕ αριθ. L 352 της 15. 12. 1987, σ. 29.
(*****) ΕΕ αριθ. L 323 της 29. 11. 1980, σ. 27.
(******) ΕΕ αριθ. L 286 της 20. 10. 1988, σ. 6.»
2. Το παράρτημα V αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Η παράγραφος 3 του άρθρου 2β που περιλαμβάνεται στο σημείο 1 του άρθρου 1 εφαρμόζεται από την 1η Ιουλίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1989.

Labels: 19